Echipa engleză Chelsea Londra a învins luni seara, pe teren propriu, scor 3-2, gruparea Newcastle United, într-un meci al etapei a 28-a din Premier League, potrivit news.ro.
Nicolas Jackson a deschis scorul repede pentru gazde, în minutul 6 al meciului de pe Stamford Bridge, din pasa lui Cole Palmer. Însă Newcastle a reuşit să egaleze cu puţin timp înainte de pauză, în minutul 43, prin Alexander Isak şi la vestiare s-a intrat cu 1-1.
Chelsea a preluat conducerea în minutul 57, cu un gol al lui Cole Palmer din pasa lui Enzo Fernandez. Mudryk a înscris şi el, în minutul 76, cu un şut din careu, ducând scorul la 3-1 pentru gazde, însă finalul a fost aprins. Jacob Murphy a marcat cu un şut puternic din marginea careului, în minutul 90, şi Newcastle se apropia la un gol. Până la final, însă, oaspeţii nu au putut înscrie golul egalizator şi Chelsea – Newcastle s-a încheiat 3-2.
Cele două formaţii sunt vecine în clasamentul Premier League: Newcastle are 40 de puncte şi este pe locul 10, în timp ce londonezii de la Chelsea sunt pe locul 11, cu 39 de puncte.